บลจ.กรุงไทยรุกขาย2กองทุนเกาหลี
บลจ.กรุงไทย รุกขายกองทุนกิมจิชู 2 กองทุนจ่ายผลตอบแทน 1.60-2.30%ต่อปี หลังส่งกองทุนอสังหาริมทรัพย์ TCIF ขายกวาดยอดทะลุเป้า
24 มี.ค. 2553

บลจ.กรุงไทย รุกขายกองทุนกิมจิชู 2 กองทุนจ่ายผลตอบแทน 1.60-2.30%ต่อปี หลังส่งกองทุนอสังหาริมทรัพย์ TCIF ขายกวาดยอดทะลุเป้า
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน กรุงไทย เปิดเผยว่า  บริษัทอยู่ระหว่างเปิดจำหน่าย  2 กองทุนพันธบัตรเกาหลีใต้ ตั้งแต่วันนี้  ถึงวันที่  30 มี.ค.2553 ได้แก่  กองทุนเปิดกรุงไทย ฟอเรน  ฟิกซ์อินคัม  12M4  (KTF12M4 )  อายุโครงการ 12  เดือน  มูลค่า 1,500 ล้านบาท  ผู้ลงทุนจะได้รับผลตอบแทนประมาณการ ที่ 1.60% ต่อปี   และกองทุนเปิดกรุงไทยตราสารหนี้ เอฟไอเอฟ 4 (KTFF4 )   อายุโครงการ 23  เดือน  มูลค่า  700   ล้านบาท      ผู้ลงทุนจะได้รับผลตอบแทนประมาณการที่ 2.30%ต่อปี     โดยจ่ายผลตอบแทนคืนทุกๆ 3 เดือน    
ทั้ง 2 กองทุนมีนโยบายลงทุนในตราสารหนี้ต่างประเทศ  ไม่น้อยกว่า 80% ของมูลค่าทรัพย์สินสุทธิของกองทุน    โดยกองทุนจะพิจารณาความมั่นคงของผู้ออกตราสารเป็นหลัก   และเลือกลงทุนในหลักทรัพย์ที่ให้ผลตอบแทนเหมาะสม เมื่อเทียบกับระดับความเสี่ยง  ส่วนที่เหลืออาจพิจารณาลงทุนในเงินฝาก   ตราสารแห่งหนี้ที่มีลักษณะคล้ายเงินฝาก  ทั้งนี้  กองทุนจะลงทุนในพันธบัตรภาครัฐประเทศเกาหลีใต้ ทั้ง 100%  เครดิตเรตติ้งที่ AA โดยฟิทซ์  
สำหรับภาวะการลงทุนในพันธบัตรเกาหลีใต้ ยังคงปรับตัวลดลง เนื่องจากอัตราผลตอบแทนของพันธบัตรในเกาหลีใต้ ปรับตัวลดลง  ซึ่งเป็นผลจากการที่ นาย คิม ชุง ซู ได้รับการเสนอชื่อเข้ารับตำแหน่งผู้ว่าการธนาคารกลางคนใหม่ของเกาหลีใต้ แทนที่นาย ลี ซุง แต   โดยตลาดส่วนใหญ่เชื่อ ว่า  ผู้ว่าการธนาคารกลางคนใหม่มีแนวโน้มที่จะยังคงนโยบายการเงินแบบผ่อนคลายต่อไป นอกจากนี้ พันธบัตรรัฐบาลเกาหลีใต้ มีโอกาสถูกรวมเข้ามาอยู่ในการคำนวณ ดัชนี World Government Bond Index (WGBI) ประกอบกับความไม่แน่นอนของการฟื้นตัวทางเศรษฐกิจโลก  จากปัญหางบประมาณภาครัฐของยุโรป จึงมีกระแสเงินทุนจากนักลงทุนและนักเก็งกำไรต่างชาติไหลเข้าสู่ตลาดตราสารหนี้เกาหลีใต้อย่างต่อเนื่อง   จึงทำให้อัตราผลตอบแทนจากการลงทุนในเกาหลีใต้เมื่อแปลงกลับเป็นสกุลเงินบาทปรับลดลง   แต่ อย่างไรก็ตาม   การลงทุนในพันธบัตรเกาหลีใต้ยังให้ผลตอบแทนที่สูงกว่าพันธบัตรไทย ในระดับความเสี่ยงและอายุที่ใกล้เคียงกัน   และพันธบัตรเกาหลีใต้ ที่บริษัทลงทุนมีการป้องกันความเสี่ยงจากอัตราแลกเปลี่ยนทั้งจำนวน 
 นายสมชัย กล่าวว่า   ในปัจจุบันบริษัทได้เพิ่มช่องทางการจำหน่ายหน่วยลงทุน  เพื่อให้ผู้ลงทุนมีความสะดวกสบายมากขึ้น     โดยผู้ลงทุนสามารถซื้อหน่วยลงทุนผ่านระบบ Internet Trading ที่KTAM Smart  Trade  ทาง www.ktamsmarttrade.com นอกเหนือจาก ผ่านสาขาธนาคารกรุงไทยและตัวแทนการจำหน่ายหน่วยลงทุนทั่วประเทศ  
 สำหรับกองทุนรวมอสังหาริมทรัพย์ไทยคอมเมอร์เชียลอินเวสเม้นต์   ( TCIF )  ซึ่งเปิดจำหน่ายเมื่อวันที่ 15-23  มี.ค.2553  ปรากฎว่ามียอดจองซื้อสูงกว่ามูลค่าโครงการที่กองทุนเสนอขายที่ 1,960  ล้านบาท   โดยนักลงทุนให้ความสนใจเนื่องจาก เป็นโครงการที่กองทุนเป็นเจ้าของกรรมสิทธิ์ ในอาคารสำนักงาน   พร้อมที่ดิน  ซึ่งเหมาะสมกับนักลงทุนที่หวังผลตอบแทนในระยะยาว อย่างไรก็ตาม มูลค่าการจองซื้อที่เกินกว่ามูลค่าโครงการนั้นบริษัทจะดำเนินการคืนเงินให้กับผู้จองซื้อโดยเร็ว  หลังจากกองทุนได้ดำเนินการจดทะเบียนกองทุนกับทางสำนักงานก.ล.ต.เป็นที่เรียบร้อยแล้ว